**Výzva na zodpovednosť!**

V súčasnom všeobecnom globálnom chaose, keď sú relativizované a spochybňované skúsenosťami overené hodnoty civilizovanej ľudskosti, keď sa cieleného stupňuje neistota vyplývajúca zo strachu o vlastný život aj existenciu ľudstva, čo spôsobuje davovú psychózu až hystériu, ale aj vinou ďalších zámerne vyvolávaných krízových javov... **je potrebné nepodľahnúť panike, ale riešiť problémy racionálne, výhradne na základe dôveryhodných a overiteľných faktov, vedeckých argumentov a stanovísk dlhodobou praxou overených odborných a morálnych individuálnych či kolektívnych autorít.**

Vzhľadom na konštanty určené polohou, rozlohou, početnosťou, zdrojmi a celkovým aktuálnym stavom slovenskej spoločnosti a jej štátu – súčasnej Slovenskej republiky – **treba neodkladne prijať opatrenia, ktoré zastavia úpadok a rozpad hodnôt definovaných v Ústave SR a privedú našu spoločnosť znova k stabilite, prosperite a bezpečnosti.**

Prebiehajúcu krízovú situáciu nezavinili iba cudzie záujmy presadzované tzv. globálnymi hráčmi a najsilnejšími partnermi v rámci EÚ, ale aj naše vlastné chyby - najmä neschopnosť politických predstaviteľov Slovenskej republiky riešiť naše problémy z pozície slobodného, zvrchovaného a rovnoprávneho subjektu medzinárodného práva.

**Sme presvedčení, že ako starobylý kultúrny a historický národ máme dostatok skúseností z vlastného vývoja a súčasná kríza nás vyzýva, aby sme ich čo najmúdrejšie  využili na náš prospech.**

Dlhodobé deštrukčné a súčasnými politickými predstaviteľmi SR krajne vystupňované oslabovanie základov slovenskej štátnosti, je spôsobené nielen nerešpektovaním Ústavy SR, ale najmä nekompetentnými, odborne nespôsobilými a morálne skompromitovanými politikmi, ktorí vedú náš štát k úplnej strate jeho funkčnosti.

Súčasné hazardovanie politických predstaviteľov SR s podstatou a zmyslom štátu – najmä jeho zvrchovanosťou a integritou – nebezpečne pripomína nezodpovedné konanie potomkov a dedičov kráľa Svätopluka, ktorí vzájomnými spormi, neschopnosťou vládnuť na prospech celku a neochotou vzájomne spolupracovať natoľko oslabili ríšu našich predkov, že sa stala ľahkou korisťou cudzích votrelcov.  Slovenský národ tak na mnohé stáročia stratil slobodu a právo zvrchovane rozhodovať o svojich veciach, vzťahoch a záujmoch!

**V minulosti ani v súčasnosti však nezlyhal štát, ale zlyhali jeho predstavitelia! Aj v súčasnosti nezlyháva náš štát ani demokracia, ale tí, ktorí si vládnutie ako službu spoločenstvu svojvoľne a egoisticky zamieňajú s anarchiou či dokonca s totalitou!**

**Zodpovední sme však všetci, lebo všetci môžeme stratiť to najvzácnejšie, čo všetky generácie Slovákov spoločným úsilím a nesmiernymi obeťami vytvorili, vybojovali a dosiahli.**

**Súčasný stav krajného ohrozenia - vyhlásený Vládou SR ako núdzový stav – vylučuje akékoľvek vnútorné, teda naše slovenské vzájomné spory a konflikty!**

**Vyžaduje od všetkých občanov, aby sa správali zodpovedne, spoločne bránili spoločné hodnoty a životné záujmy a bezpodmienečne podriadili všetky svoje sily a schopnosti slovenským národnoštátnym záujmom!**

Každý, kto aj napriek súčasnej krízovej situácii uprednostní svoje osobné ego či iné čiastkové – napríklad stranícke či koaličné - záujmy, dopúšťa sa zločinu vlastizrady!

**Konajme s vedomím, že hoci najväčšiu zodpovednosť za stav štátu a jeho občanov vždy majú politickí predstavitelia, príslušnú – najmä odbornú a morálnu, ale aj občiansku – zodpovednosť nesú vo vlastnom aj v spoločnom záujme všetci občania SR aj všetci, ktorí sa hlásia k slovenskému národu.**

**Naša historická skúsenosť jednoznačne dokazuje, že výhradne iba spoločnými silami a múdrym, svorným a jednotiacou ideou spoločného prospechu koordinovaným konaním môžeme ako národ prežiť a zabezpečiť perspektívnu budúcnosť aj pre ďalšie generácie.**

Naša **VÝZVA NA ZODPOVEDNOSŤ** nie je výzvou na slepú, hluchú a nekritickú poslušnosť voči akýmkoľvek nekompetentným a neodborným rozhodnutiam „straníckych nominantov“ pochybnej úrovne a kvality**. Je výzvou na zodpovedné konanie podľa odporúčaní dlhodobou činnosťou na všeobecný prospech overených odborných a morálnych autorít a v súlade nielen s našimi životnými národnoštátnymi záujmami, ale aj s vlastným svedomím!**

**Spoločne ZA SLOVENSKÉ SLOBODNÉ A ZVRCHOVANÉ SLOVENSKO!**

Združenia slovenskej inteligencie KORENE a Rada osobností Akad. mal. Viliam Hornáček

 predseda

 Bratislava 10. 10.2020